मीडिया की पक्षधरता अगर कुछ समय से सत्ता की तरफ़ नहीं, जनतंत्र की तरफ़ होती तो हालात इतने बुरे नहीं होते। आज गौरी लंकेश की हत्या पर फफक रहे पत्रकारों से यह कहे बिना मैं कैसे रहूं कि गौरी को सहानुभूति नहीं, समानुभूति चाहिए। यह दो-चार दिनों की नहीं, युगों-युगों की लड़ाई है। सत्ता-युग आते-जाते रहते हैं। लेकिन भेड़िए से एक बकरी को तो हमेशा लड़ते रहना होता है। उदार सत्ताएं भी आई हैं और आएंगी। अनुदार सत्ताएं भी आई हैं और आएंगी। लेकिन खूंखार सत्ता कभी-कभार आती है। ऐसी सत्ता के दौर में जो पत्रकार समानुभूति के अहसास को जाने-अनजाने अपने से दूर रखेंगे, इतिहास उन्हें आंसू बहाने की इजाज़त भी नहीं देगा। उन्हें आज यह तय करना होगा कि वे दरबारों में अपनी पूंछ का कत्थक दिखा कर इतराएंगे या जीने का सलीका और मरने का करीना सीखेंगे!